## L’Organització per a la Cooperació i el Desenrotllament Econòmic reconeix XarxaSalut com a exemple internacional d’acció comunitària en salut pública

*** El projecte de la Conselleria de Sanitat destaca com una de les iniciatives més avançades en promoció local de la salut
* En l’informe de l’Organització per a la Cooperació i el Desenrotllament Econòmics (OCDE) s’arrepleguen experiències de països com Àustria, Espanya, Suïssa, França, Països Baixos i Alemanya**

L’Organització per a la Cooperació i el Desenrotllament Econòmics (OCDE) ha reconegut XarxaSalut com a exemple internacional d’acció comunitària en salut pública en el seu informe ‘Community Action for Health and Well-Being’ (2025), un document que identifica experiències de tot el món que han demostrat com la implicació activa de la ciutadania, el treball intersectorial i l’aposta per l’equitat poden transformar les polítiques públiques de salut.

Entre les sis experiències de països de l’OCDE que arreplega este informe, elaborat amb el suport de la Unió Europea a través de la Direcció General de Suport a les Reformes Estructurals, es definix XarxaSalut en la Comunitat Valenciana com una de les iniciatives més avançades en la promoció local de la salut basada en la participació i l’enfocament comunitari.

L’objectiu de l’informe de l’OCDE és poder oferir a responsables polítics, professionals i líders comunitaris un marc de referència pràctic per a dissenyar, implementar o enfortir estratègies d’acció comunitària en salut i benestar.

Així, atenent experiències contrastades d’Àustria, Espanya (Comunitat Valenciana i Aragó), Suïssa, França, Països Baixos i Alemanya, subratlla la importància de dissenyar estratègies participatives amb una visió a llarg termini, establir xarxes locals sòlides o situar les persones en el centre de les decisions, amb especial atenció als grups més vulnerables, entre altres qüestions.

**XarxaSalut: un referent en salut pública en la Comunitat Valenciana**

Desenrotllada en el marc del pla de salut autonòmic, XarxaSalut, la xarxa de municipis de la Comunitat Valenciana compromesos amb la promoció de la salut i l’equitat en els seus territoris, va començar la seua marxa en 2017 amb l’adhesió inicial de 17 municipis i ha crescut de manera sostinguda fins a superar els 350 municipis adherits en 2024, la qual cosa representa aproximadament el 80 % de la població de la Comunitat Valenciana.

Al llarg d’estos anys, la xarxa ha consolidat el seu paper com a ferramenta clau per a impulsar polítiques locals de salut i promoure la participació dels municipis en la millora del benestar comunitari.

En l’actualitat, XarxaSalut disposa d’un marc legal que reforça la seua estructura i funcionament, un aspecte que afavorix la creació d’espais participatius liderats pels ajuntaments i, en alguns casos, pels mateixos centres d’Atenció Primària. Estos espais -com els consells de salut bàsics i les meses intersectorials- constituïxen l’eix organitzador de l’acció comunitària en salut i garantixen la coordinació entre sectors i la implicació activa de la ciutadania.

En este sentit, l’OCDE destaca l’existència d’una estructura metodològica clara, el paper actiu de la Unitat Valenciana d’Acció Comunitària en Salut, l’elaboració de guies per a la implementació local, el suport de la Conselleria de Sanitat, i la consolidació d’un ecosistema d’aprenentatge col·lectiu que es visibilitza a través de l’Observatori Valencià de Salut.

Este reconeixement internacional reforça el compromís de la Comunitat Valenciana amb un model de salut pública centrat en les persones, equitatiu, participatiu i basat en evidències.

L’Organització per a la Cooperació i el Desenrotllament Econòmics (OCDE) és una institució internacional que reunix 38 països i promou polítiques públiques basades en l’evidència per a millorar el benestar social, econòmic i mediambiental de les persones. En l’àmbit de la salut, analitza els determinants socials i promou estratègies innovadores per a reduir desigualtats i millorar la qualitat de vida des d’una perspectiva global.

Fecha: 06/09/2025